钦定古今图书集成/明伦汇编/氏族典/第388卷 > 李元谅
## 钦定古今图书集成/明伦汇编/氏族典/第388卷 > 李元谅

按《唐书李元谅传》：“元谅，安息人，本安氏。少为宦官骆
奉先养息，冒姓骆，名元光。以宿卫积劳，试太子詹事。
李怀让奏以自副，居军十年，士心惮服。德宗出奉天，
迁镇国军节度使，封武康郡王。与李晟收京师，元谅
先奋鏖贼败之，进屯苑东泚，连战皆北，遂大溃。京师
平，让功于晟，退壁近郊，加检校尚书左仆射。贞元三”
年，吐蕃请盟，诏以军从浑瑊会平凉，元谅军潘原去
平凉七十里，瑊壁盟所二十里，元谅密徙营次之。既
会，元谅望云物曰：“不祥。”传令约部伍出阵。俄而敌劫
盟瑊奔还，元谅兵成列出。而泾原节度使李观亦以
精兵五千伏险，与元谅相表里，敌骑乃解。时以为有
古良将风。帝嘉叹，因赐姓及名，更节度陇右，西戎惮
之。卒，谥“庄威。”